URDHËR
Nr. 399, datë 6.7.2023

[bookmark: _Hlk136509265]PËR MIRATIMIN E REKOMANDIMIT GFCM/45/2022/11, “MBI STANDARDET MINIMALE PËR MENAXHIMIN E ZONAVE TË KUFIZUARA TË PESHKIMIT”

Në mbështetje të pikës 4, të nenit 102, të Kushtetutës; të shkronjave “a” dhe “b”, të pikës 1, të nenit 3 të Marrëveshjes, “Për krijimin e Komisionit të Përgjithshëm të Peshkimit për Mesdheun”, të ratifikuar me ligjin nr. 9093, datë 3.7.2003; të nenit 12, të ligjit nr. 64, datë 31.5.2012, “Për peshkimin”, të ndryshuar,

URDHËROJ:

1. Zbatimin e rekomandimit GFCM/45/2022/11, “Mbi standardet minimale për menaxhimin e zonave të kufizuara të peshkimit”, sipas tekstit bashkëlidhur këtij urdhri dhe është pjesë përbërëse e tij.
2. Për zbatimin e këtij urdhri, ngarkohen Drejtoria e Politikave dhe Programeve të Peshkimit dhe Akuakulturës dhe Drejtoria e Shërbimeve të Peshkimit dhe Akuakulturës.
Ky urdhër hyn në fuqi menjëherë dhe botohet në Fletoren Zyrtare.

MINISTËR I BUJQËSISË DHE ZHVILLIMIT RURAL
Frida Krifca

REKOMANDIMI GFCM/45/2022/11 
MBI STANDARDET MINIMALE PËR MENAXHIMIN E ZONAVE TË KUFIZUARA TË PESHKIMIT

Komisioni i Përgjithshëm i Peshkimit për Mesdheun (GFCM/KPPM):
duke rikujtuar se objektivi i Marrëveshjes për krijimin e Komisionit të Përgjithshëm të Peshkimit për Mesdheun (“Marrëveshja KPPM”) është të sigurojë ruajtjen dhe përdorimin e qëndrueshëm, në nivel biologjik, social, ekonomik dhe mjedisor, të burimeve të gjalla detare në zonën e aplikimit të KPPM-së;
duke vënë në dukje se objektivi 14.5 i Kombeve të Bashkuara për Zhvillimin e Qëndrueshëm (SDG) që kërkon në mënyrë specifike ruajtjen dhe mbrojtjen e të paktën 10% të zonave bregdetare dhe detare, në përputhje me ligjin kombëtar dhe ndërkombëtar;
duke theksuar angazhimin sipas nenit 8 të Marrëveshjes KPPM-së për të minimizuar ndikimet e aktiviteteve të peshkimit në burimet e gjalla detare dhe ekosistemet e tyre dhe për të krijuar Zona të Kufizuara të Peshkimit (ZKP) për mbrojtjen e Ekosistemeve Detare të Cenueshme (VME/EDC), duke përfshirë, por, gjithashtu, moskufizimin e zonave për mbarështimin e vezëve;
duke rikujtuar Deklaratën Ministrore të Maltës MedFish4Ever 2017 dhe, në veçanti, paragrafin 38 të saj mbi zhvillimin e zonave të mbrojtura detare dhe zonat e kufizuara të peshkimit që sigurojnë një mbrojtje efektive për të paktën 10% të Detit Mesdhe deri në vitin 2020, e cila është në përputhje me Objektivin e Kombeve të Bashkuara për Zhvillimin e Qëndrueshëm 14.5;
më tej, duke marrë parasysh se sipas Kodit të Sjelljes së FAO-s për Peshkimin e Përgjegjshëm, shtetet duhet të zbatojnë gjerësisht qasjen paraprake për ruajtjen, menaxhimin dhe shfrytëzimin e burimeve të gjalla ujore, me qëllim mbrojtjen e tyre dhe ruajtjen e mjedisit ujor, duke marrë parasysh provat më të mira shkencore në dispozicion dhe se mungesa e informacionit adekuat shkencor nuk duhet të përdoret si arsye për shtyrjen ose mosmarrjen e masave të ruajtjes dhe të menaxhimit;
duke theksuar nevojën për të përmirësuar mbledhjen e të dhënave shkencore, në lidhje me habitatet e ndjeshme, habitatet thelbësore të peshqve dhe të gjitha burimet e vdekshmërisë për speciet kryesore, duke përfshirë, por pa u kufizuar në të dhënat nga peshkimi brenda zonës së aplikimit të marrëveshjes KPPM;
duke marrë parasysh miratimin e një strategjie të re të KPPM-së (2021–2030) drejt qëndrueshmërisë së peshkimit në Mesdhe dhe në Detin e Zi dhe duke synuar, veçanërisht, “promovimin e identifikimit dhe krijimin e ZKP-ve të reja për të mbrojtur zonat prioritare ekologjike ose biologjike, EDC etj.”, brenda zonave detare të rëndësishme nga aktivitetet e dëmshme të peshkimit dhe zbatimin e sistemeve të monitorimit dhe të kontrollit për të siguruar efikasitetin e këtyre masave hapësinore; 
më tej, duke marrë parasysh objektivat sipas rezolutës GFCM/41/2017/5 për një rrjet të habitateve thelbësore të peshkut në zonën e aplikimit të KPPM-së, rezoluta GFCM/43/2019/1 për hartimin e masave të zbatueshme për ZKP-të në zonën e aplikimit të KPPM-së dhe rezoluta GFCM/43/2019/3 për zbatimin e një sistemi monitorimi për anijet dhe ditari elektronik në zonën e aplikimit të KPPM-së (VMS dhe ERS); 
duke rikujtuar se përcaktimi dhe evolucioni i çdo ZKP-je kërkon të jetë i bazuar në shkencë dhe i përgatitur me të gjitha palët e interesuara, si peshkatarët, shkencëtarët, administratat lokale, OJQ-të mjedisore;
duke marrë parasysh Këshillën e Komitetit Këshillimor Shkencor për Peshkimin (SAC/KKSHP) dhe Komitetit të Përputhshmërisë (CoC/KP), të shprehura më 2019, më 2021 dhe më 2022, për vendosjen e standardeve minimale në ruajtjen, monitorimin dhe kontrollin në ZKP,
miraton, në përputhje me nenet 5(b), 8(b) dhe 13 të Marrëveshjes KPPM, rekomandimin e mëposhtëm.

KREU I
OBJEKTIVAT E PËRGJITHSHËM, QËLLIMI DHE PËRKUFIZIMET

Objektivi i përgjithshëm

1. Ky rekomandim përcakton standardet minimale për Zonat e Kufizuara të Peshkimit (ZKP) të përcaktuara me anë të vendimeve të KPPM-së, me qëllim rritjen e koherencës së rrjetit të KPPM-së për ZKP-të, harmonizimin e masave të menaxhimit, të zbatueshme në të gjitha nënzonat, rritjen e kushteve të barabarta midis peshkatarëve dhe përmirësimin e statusit të ruajtjes së rezervave dhe ekosistemeve.

Fushëveprimi

2. Ky rekomandim zbatohet për të gjitha ZKP-të e krijuara nga vendimet e KPPM-së. ZKP-të e krijuara pas hyrjes në fuqi të këtij rekomandimi do të jenë në përputhje me dispozitat e këtij rekomandimi. ZKP-të e krijuara përpara hyrjes në fuqi të këtij rekomandimi mund të vlerësohen nga KKSHP-ja dhe nëse shihet e nevojshme, të rishikohen sipas dispozitave të këtij rekomandimi. 

Përkufizimet

3. Për qëllime të këtij rekomandimi do të zbatohen përkufizimet e mëposhtme:
a) “Zonë e kufizuar e peshkimit” (ZKP) nënkupton një zonë të përcaktuar gjeografikisht në të cilën disa aktivitete specifike peshkimi ndalohen ose kufizohen përkohësisht për të përmirësuar ruajtjen dhe përdorimin e qëndrueshëm të burimeve të gjalla detare në zonën e aplikimit të KPPM-së;
b) “Habitat thelbësor i peshkut” nënkupton habitatet e identifikuara si thelbësore për kërkesat ekologjike dhe biologjike për fazat kritike të historisë së jetës së specieve të shfrytëzuara të peshkut dhe që mund të kërkojnë mbrojtje të veçantë për të përmirësuar statusin e stoqeve dhe qëndrueshmërinë afatgjatë;
c) “Autorizim peshkimi” nënkupton të drejtën e një anijeje peshkimi, e ndryshme nga licenca e peshkimit dhe e lëshuar nga Palët Kontraktuese për t’u përfshirë në aktivitete peshkimi me mjete peshkimi të veçanta, gjatë një periudhe të caktuar dhe në një zonë të caktuar ose për një peshkim të caktuar në kushte specifike;
ç) “Peshkimi i paligjshëm”, i paraportuar dhe i parregulluar ose “peshkimi PPP” nënkupton aktivitetet e përshkruara në paragrafin 3 të Planit Ndërkombëtar të Veprimit të FAO-s të vitit 2001 për të parandaluar, penguar dhe eliminuar peshkimin e paligjshëm, të paraportuar dhe të parregulluar (IPOA-IUU) dhe në vijim dispozitat e Rekomandimit KPPM/41/2017/7;
d) “Ditë peshkimi”, nënkupton çdo periudhë të vazhdueshme prej 24 orësh, ose një pjesë të saj, gjatë së cilës një anije është duke kërkuar për peshk, gjuajtje, vendosje, tërheqje, tërheqje të një pajisjeje peshkimi, marrjen e zënieve në bord, transbordimin, mbajtjen në bord, përpunimin në bord, transferimin dhe zbarkimin e peshkut dhe të produkteve të peshkimit;
dh) “Aktivitete peshkimi rekreativ” do të thotë peshkim jo për qëllime tregtare që shfrytëzon burimet biologjike detare për rekreacion, turizëm ose sport.

KREU II
MASAT E MENAXHIMIT

4. Me qëllim menaxhimin dhe mbrojtjen e ZKP-ve nga ndikimi i çdo aktiviteti që rrezikon ruajtjen e veçorive që karakterizojnë habitatet e mbrojtura nga një ZKP, aktivitetet e peshkimit në ZKP do të monitorohen nga Palët Kontraktuese, në ujërat nën juridiksionin e tyre dhe/ose sovraniteti për t’i ofruar çdo vit KPPM-të një listë të anijeve të autorizuara të peshkimit, me kapacitetet përkatëse, dhe çdo parametër të mëtejshëm të listuar si të rëndësishëm nga KKSHP-ja.
5. Bazuar në vlerësimin e KKSHP-së, krijimi i një ZKP-je të re në përgjithësi duhet të përmbajë dy lloje zonash me masa specifike menaxhimi, të diskutuara me palët e interesuara:
Zona A – Mbyllje e përhershme
6. Çdo aktivitet i peshkimit profesional i lidhur me objektivat specifikë të ZKP-së do të ndalohet.
7. Ndalohet çdo aktivitet peshkimi rekreativ. 
8. Anijet e peshkimit që kalojnë tranzit duhet të kenë në bord një pajisje operative për sistemet e monitorimit të anijeve (VMS) dhe/ose sistemet e identifikimit të automatizuar (AIS), që shfaq transmetimin e rritur të të dhënave dhe të gjitha pajisjet e peshkimit të shtrënguara dhe të vendosura gjatë gjithë kohëzgjatjes së tranzitit. Anijet profesionale të peshkimit në përputhje me rekomandimin e KPPM-së duhet të ndjekin një kurs të drejtpërdrejtë me një shpejtësi konstante jo më pak se 6 nyja, me përjashtim të rasteve të forcës madhore ose kushteve të pafavorshme. Në raste të tilla, kapiteni duhet të informojë menjëherë qendrën e monitorimit të peshkimit të shtetit flamur të anijes, në mënyrë që ata të mund të njoftojnë për forcën madhore autoritetet kompetente të Palëve Kontraktuese.
Zona B – Mbyllje e përkohshme
9. Aktivitetet e peshkimit do të ndalohen për të paktën dy muaj çdo vit. Periudha dymujore do të vlerësohet nga KKSHP-ja.
10. Palët Kontraktuese krijojnë një regjistër të anijeve të peshkimit të autorizuara për të peshkuar në këtë zonë.

KREU III
MBLEDHJA, MONITORIMI DHE STUDIMI I TË DHËNAVE

11. Palët Kontraktuese duhet të sigurojnë që:
a) një plan monitorimi shkencor për çdo ZKP është duke u zhvilluar nga Palët Kontraktuese, duke ndjekur protokollin KPPM të miratuar në sesionin e 23-të të KKSHP-së, që përfshin një paketë mjetesh ZKP (aneksi 1 i shtojcës 13) dhe udhëzime të integruara për zhvillimin e planeve të monitorimit shkencor (shtojca 2 e shtojcës 13), dhe e vërtetuar nga KKSHP-ja për të dhënë një përmbledhje për mbledhjen e informacionit të kërkuar për të vlerësuar efektivitetin e ZKP-së drejt rindërtimit të rezervave, mbrojtjes së habitateve dhe ekosistemeve detare të cenueshme dhe drejt rritjes së dendësisë së organizmave, për sa i përket biomasës dhe bollëkut brenda ZKP-së. Rezultatet e një plani monitorues të ZKP-së duhet të raportohen rregullisht dhe të diskutohen brenda organeve përkatëse ndihmëse të KKSHP-së. Plani i monitorimit dhe efikasiteti i tij duhet të vlerësohen rregullisht nga KKSHP-ja; 
b) informacioni për të gjitha anijet e autorizuara për të peshkuar në zonën B të ZKP-së regjistrohet nga Palët Kontraktuese (siç renditet në aneksin 1) dhe bëhet i disponueshëm publikisht në faqen e internetit të KPPM-së;
c) informacioni mbi aktivitetet e peshkimit, të dhënat e peshkimit të specieve kryesore, zëniet e rastësishme, lirimi dhe/ose hedhja e specieve të ndjeshme të listuar në aneksin 2 ose shtojcën 3 të protokollit SPA/BD regjistrohet nga pronari i anijes në ditarin elektronik ose në një dokument ekuivalent, në përputhje me standardet ndërkombëtare dhe kërkesat e raportimit të të dhënave të rekomandimeve përkatëse të KPPM-së;
ç) një informacion i tillë u raportohet autoriteteve kombëtare për njoftim te Sekretariati i KPPM-së, në kuadër të raportimit të tyre kombëtar vjetor në KKSHP, në përputhje me manualin e DCRF-së; 
d) çdo masë tjetër shtesë, si p.sh. mbulimi 5% i vëzhguesve në bord ose monitorimi elektronik në distancë për kushte të barabarta ndërmjet të gjitha anijeve, është marrë për të përmirësuar mbledhjen e të dhënave në funksion të monitorimit shkencor të specieve kryesore.
12. Sipas rastit, KPPM-ja do të angazhohet në përpjekjet për ndërtimin e kapaciteteve dhe aktivitete të tjera bashkëpunuese kërkimore për të përmirësuar njohuritë mbi speciet e ndjeshme, EDC dhe habitatet thelbësore të peshqve dhe për të mbështetur zbatimin efektiv të këtij rekomandimi, duke përfshirë hyrjen në marrëveshje bashkëpunimi me të tjera institucione ndërkombëtare përkatëse. 

KREU IV
[bookmark: _GoBack]MASAT E KONTROLLIT DHE TË RAPORTIMIT

13. Palët Kontraktuese do të sigurojnë që të ndërmerren të gjitha mjetet drejt përputhshmërisë së plotë me monitorimin, kontrollin dhe mbikëqyrjen si aspektet më themelore për të garantuar efektivitetin e ZKP-së, në lidhje me objektivat e saj parësorë të ruajtjes.
14. Palët Kontraktuese do t’i komunikojnë Sekretariatit të KPPM-së listën e anijeve të autorizuara për zonën B të çdo ZKP-je në fjalë, jo më vonë se 30 prilli i çdo viti, si lista e anijeve të autorizuara për vitin e ardhshëm. Për çdo anije, lista do të përmbajë informacionin e detajuar në aneksin 1. 
15. Sekretariati i KPPM-së do të mbajë dhe do të përditësojë listën e anijeve të peshkimit të autorizuara për të peshkuar për speciet kryesore dhe do ta publikojë atë në faqen e internetit të KPPM-së, në një mënyrë që është në përputhje me politikën dhe procedurat e konfidencialitetit të të dhënave të KPPM-së. 
16. Palët Kontraktuese do t’i dërgojnë Sekretariatit të KPPM-së, brenda datës 31 maj të çdo viti, një raport mbi masat e menaxhimit të marra në ZKP-të nga Palët Kontraktuese. Për të lehtësuar një qasje të përbashkët në të gjithë fushën e aplikimit të KPPM-së, ai raport do të përgatitet në përputhje me udhëzimet e përbashkëta të zhvilluara nga Sekretariati i KPPM-së. Raporti do të publikohet në faqen e internetit të KPPM-së brenda dy muajve pas marrjes, duke siguruar që të dhënat personale të mbrohen në përputhje me rregullat e KPPM-së. 
17. Raporti do të përmbajë masat e ruajtjes, kontrollit dhe menaxhimit, listën e anijeve të autorizuara dhe informacionin përkatës mbi autorizimet në ZKP dhe listën e shkeljeve të zbuluara çdo vit të kryera jashtë zonave nën sovranitetin e Palëve Kontraktuese (lloji i shkeljes, sanksioni i aplikuar etj.). Raporti do të kërkojë të identifikojë aktivitetet (p.sh. peshkimi, lundrimi) në ZKP.
18. Për anijet dhe pronarët e anijeve me shkelje të identifikuara, Palët Kontraktuese do të përgatisin dhe përfshijnë në raportin e tyre një plan veprimi për të përforcuar monitorimin e anijeve që mbajnë flamurin e tyre që zhvillojnë aktivitet në brendësi të ZKP-së.
19. Nëse është e nevojshme, do të krijohet një grup pune i dedikuar KPPM-së, për Zonat e Kufizuara të Peshkimit (GPZKP) për të vlerësuar raportet e Palëve Kontraktuese dhe planet e tyre të veprimit. GPZKP-ja do të përgatisë një raport për KKSHP-në dhe Komitetin e Përputhshmërisë (KP) që do të vlerësojë dhe do të këshillojë KPPM-në për menaxhimin dhe zbatimin e masave të marra nga Palët Kontraktuese.
20. Në përputhje me rekomandimet e KPPM-së, anijet e peshkimit të autorizuara për të peshkuar në zonën B do të pajisen me monitorim elektronik në distancë që shfaq frekuencën e rritur të transmetimit të të dhënave, me ditar elektronik në gjendje të rregullt pune. Pajisjet e peshkimit në bord ose në përdorim duhet të identifikohen siç duhet dhe duhen numëruar dhe shënuar përpara se të fillohet ndonjë operacion peshkimi ose lundrim në KPPM.
21. Për aq sa është e mundur, frekuenca e transmetimit të të dhënave të monitorimit të anijeve (VMS ose AIS) duhet të jetë të paktën një herë në 30 minuta kur një anije peshkimi hyn në çdo zonë të një ZKP-je.
22. Çdo vit, KP-ja do të vlerësojë zbatimin e këtij rekomandimi dhe do të propozojë çdo masë korrigjuese për të përmirësuar përputhshmërinë. Peshkimi në zona dhe periudha të ndaluara do të konsiderohet shkelje e rëndë (peshkimi “PPP”). Shteti i flamurit siguron që anija që kryen këtë shkelje të rëndë të ndërpresë menjëherë aktivitetet e saj të peshkimit dhe të kthehet në port për hetim.

KREU V
RAJONIZIMI

23. Që nga viti 2023, KPPM-ja do të miratojë rekomandime specifike të bazuara në këshillat e KKSHP-së, me qëllim zbatimin e parimeve të këtij rekomandimi në secilën nënfushë të mëposhtme:
a) Deti Mesdhe Perëndimor;
b) Deti Mesdhe Qendror;
c) Deti Adriatik;
ç) Deti Mesdhe Lindor;
d) Deti i Zi.

KREU VI
DISPOZITAT PËRFUNDIMTARE

24. Palët Kontraktuese do të tërheqin vëmendjen e autoriteteve përkatëse kombëtare dhe ndërkombëtare për të mbrojtur çdo ZKP dhe dy zonat e saj A dhe B nga ndikimi i çdo aktiviteti që mund të rrezikojë ruajtjen e tipareve karakteristike të këtyre habitateve të veçanta.
25. Ky rekomandim nuk do të paragjykojë miratimin e masave më të rrepta nga ana e Palëve Kontraktuese për anijet që mbajnë flamurin e tyre.
26. KKSHP-ja dhe KP-ja do të rishikojnë zbatimin e këtij rekomandimi çdo vit në mënyrë që të nxjerrin rekomandime aty ku është e nevojshme. Këshillat e KKSHP-së do të marrin parasysh specifikat e peshkimit komercial dhe rekreativ në secilën nënzonë të listuar në paragrafin 23. Bazuar në këshillën e KKSHP-së, standardet minimale të masave të menaxhimit për ZKP-të do të rishikohen në vitin 2031.

SHTOJCA I

Lista e përmendur në kreun III do të përmbajë për çdo anije dhe për çdo ZKP informacionin e mëposhtëm:
- Emri i anijes (nëse ka): emri i anijes (me germa latine);
- Numri i regjistrimit kombëtar: kodi që përfaqëson identifikuesin zyrtar të anijes, siç raportohet në regjistrin kombëtar të flotës (vargu alfanumerik);
- Numri i regjistrimit të KPPM-së (kodi ISO 3-alfa i vendit + 9 shifra, p.sh. xxx000000001);
- Numri IMO ose numri i jashtëm i markimit; 
- Autoriteti i regjistrimit: emri i autoritetit që ka lëshuar regjistrimin e anijes;
- Emri i Zonës së Kufizuar të Peshkimit;
- Emri i mëparshëm (nëse ka);
- Flamuri i mëparshëm (nëse ka);
- Detajet e mëparshme të fshirjes nga regjistrat e tjerë (nëse ka);
- Sinjali i thirrjes ndërkombëtare të radios (nëse ka);
- Lloji i anijes, gjatësia e përgjithshme (LOA) dhe tonazhi bruto (GT);
- Pajisjet kryesore që përdoren për të peshkuar në zonën B të ZKP-së;
- Llojet e synuara;
- Periudha e autorizuar për peshkim në ZKP: Periudha e autorizuar për peshkim në Zonën e Kufizuar të Peshkimit (ZKP): nga DD.MM.YYYY deri në DD.MM.YYYY dhe pajisjet përkatëse;
- Numri i ditëve të peshkimit që mund të ushtrohet nga çdo anije;
- Numri i ditëve të peshkimit të operuara nga anija në zonën B, të Zonës së Kufizuar të Peshkimit gjatë vitit.

